Seblantout a ra e oa Rouantelezh Mide hec'h-unan ur gwir rouantelezh (doust ma kemmas he ment) abaoe deroù ar prantad istorel d'an nebeutañ. Hec'h anv a dalvez "kreiz", abalamour ma oa e-kreiz Iwerzhon el lec'h zo bremañ Kontelezh Westmeath, lod eus norzh kontelezh Offaly, su kontelezh Longford ha kornôg kontelezh Meath. He rouaned kentañ a c'hallfe bezañ bet izili eus ur rann eus an Dál Messin Corb, an Uí Garrchon, a oa rouanez Leinster. Koulskoude, adalek diwezh an III kantved e oant bet argaset eus o bro orin e kontelezh Kildare a-vremañ ha dreist memezioù Wicklow gant an Ui Néill, hag e oa kemeret o c'hreñvlec'h gant ur rann anezhe, ar c'hlan Colmáin.